Apple hånes for ny Magic Mouse

Se godt på billedet herover. Det viser en helt grundlæggende designfejl på Apples Magic Mouse, som det endnu ikke er lykkes at få rettet op på. På trods af, at musen har været på markedet i mere end seks år og der er kommet flere opdateringer. Senest tirsdag, hvor Apple lancerede en ny model sammen med en håndfuld andre produkter.

Her var det dog udelukkende farven på Magic Mouse, der var blevet opdateret. Og det har fået blandt andet The Verge til at reagere.

Den “magiske” mus skal nemlig fortsat oplades via et stik under bunden. Det betyder, at man ikke kan benytte musen, mens den lader op. Et problem, som også undertegnedes udgave render i med jævne mellemrum.

Det er atypisk Apple at begå så elementær er designfejl. Apple har også haft alle muligheder for at rette op på miseren. Kritikken er nemlig ikke ny. Lige siden den genopladelige Magic Mouse kom på markedet i oktober 2016 har anmeldere påpeget problemet.

Magic Mouse skal fortsat lades op via et stik i bunden (foto: iNPUT).

Som The Verge også påpeger har Apple en god historik med at rette designfejl. Apple Pencil skal ikke længere monteres vinkelret ud fra et Lightning-stik. Og på den seneste Apple TV-fjernbetjening er forgængerens umulige touchpad skiftet ud med en bedre løsning; en forbedring vi også hyldede i vores anmeldelse af Apple TV 4K.

Med hensyn til Magic Mouse, så ville den mest umiddelbare løsning være at placere stikket bag på musen, så den kunne fungere som en traditionel kablet mus, mens den oplades. Der er dog andre smartere løsninger derude. Både Logitech og Razer har lavet mus, der oplades trådløst fra musemåtten.

Apple hånes for ny Magic Mouse